Miettinen, Katariina; Koivunen, Amanda (2016)
Miettinen_Katariina_Koivunen_Amanda.pdf (807.2Kt)
Koivunen, Amanda
http://urn.fi/URN:NBN:fi:amk-2016120118587
Fibromyalgia on krooninen kipu-uupumusoireyhtymä, johon liittyy laaja-alaisen kivun lisäksi masentuneisuutta, ahdistuneisuutta ja toimintakyvyn heikentymistä. Fyysinen ja psyykkinen ylikuormittuneisuus vaikuttavat fibromyalgian syntyyn ja pahentavat sen oireita. Maailmanlaajuisesti fibromyalgiaa sairastaa noin 2-8 prosenttia väestöstä.
Psykofyysinen fysioterapia on fysioterapian erikoisala, jonka avulla pyritään ihmisen kokonaisvaltaisen toimintakyvyn vahvistamiseen ja tukemiseen. Sitä voidaan käyttää muun muassa stressin, ahdistuneisuuden ja uupumuksen hoidossa sekä kivun lievityksessä. Tutkimusten mukaan psykofyysisen fysioterapian menetelmillä, kuten hengitys-, rentoutus- ja kehontuntemusharjoitteilla, on saatu positiivisia vaikutuksia yleisimmin fibromyalgiaa sairastavan toimintakykyyn, ahdistuneisuuteen ja kivun voimakkuuteen.
Opinnäytetyön tarkoituksena on lisätä fibromyalgiaa sairastavien sekä sosiaali- ja terveysalan ammattilaisten tietoutta oireyhtymästä ja psykofyysisen fysioterapian menetelmien käytöstä oireiden lievityksessä. Tavoitteena oli järjestää koulutustilaisuus fibromyalgiaa sairastaville psykofyysisen fysioterapian hyödyistä oireyhtymän hoidossa, sekä tehdä videomateriaali sovelletuista psykofyysisen fysioterapian harjoitteista.
Toiminnallinen opinnäytetyö koostui teoreettisesta viitekehyksestä, koulutustilaisuuden järjestämisestä ja videomateriaalin tekemisestä. Koulutustilaisuus järjestettiin Seinäjoella 17.8.2016 yhteistyössä Seinäjoen Reumayhdistys ry:n kanssa. Koulutustilaisuus sisälsi teoriaa fibromyalgiasta ja psykofyysisestä fysioterapiasta sekä käytännön osion, jossa opeteltiin sovellettuja psykofyysisen fysioterapian harjoitteita. Palautteiden mukaan koulutustilaisuus koettiin hyödylliseksi ja mielenkiintoiseksi ja sen käytännön läheisyyttä pidettiin mielekkäänä.